**Istoria iubirii permanente**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

pe un peron ticsit cu amintiri

au zăbovit doi porumbei de ceață

și eu ca martor la nenorociri

te-am deslușit cu umbrele pe față

o multitudine de-angajamente

se-agață de locomotive reci

istoria iubirii permanente

atunci când eu mă-ntorc și tu nu pleci

pe un peron ticsit cu amintiri

au zăbovit necunoscuți de-o viață

și eu pândit de vechi nenorociri

m-am regăsit în titlu și prefață

am alergat năuc la edituri

pledând pentru legitimă-apărare

din toate m-am ales doar cu frânturi

pe tine te-am zidit în fiecare

cu Dumnezeu am pus atunci pariu

că tu rămâi femeie-ntre femei

dar tu cu un sigiliu auriu

ai condamnat la moarte porumbei

.

26 decembrie 2018, Constanța